# Casa Torres (Barcelona)

La Casa Torres és un edifici situat als carrers del Pi i de Perot lo Lladre de Barcelona, catalogat com a bé amb elements d'interès (categoria C).

## Història

Es va construir entre finals del segle xv i la primera dècada del xvi com a residència familiar dels Torres, que al segle xvii van entroncar amb els Fivaller pel matrimoni de Gertrudis de Torres i Bellafila, senyora d'Almenara Alta i Margalef, amb Pere de Fivaller i Pol.
A principis del segle xviii, l'edifici es trobava en mal estat, i entre els anys 1730 i 1731, l'hereu Carles de Fivaller-Clasquerí i de Torres (1662-1741) va fer-lo reformar per a convertir-lo en casa de veïns. El 1778, el seu fill Joan de Fivaller i Rubí va demanar permís per a tapiar unes obertures i desfer una volada, al lloc de la qual va fer construir una cornisa, i novament el 1785 per a obrir-hi finestres i balcons i remuntar-hi un pis. Casat amb Maria Antònia de Bru i Descatllar de Besora, el matrimoni vivia al Palau Bru del carrer de la Mercè.

## Descripció

És un gran casal de planta baixa, dos pisos i golfes que s'estructura al voltant de dos patis interiors. El principal, al qual s'accedeix a través d'un portal d'arc de mig punt adovellat, té a mà esquerra unes arcades gòtiques i a mà dreta l'escalinata que condueix a la planta noble, on hi ha l'escut d'armes dels Torres i hi destaca la loggia medieval, posada al descobert en la reforma del 1992-1994 per a convertir-lo en unes galeries comercials. Al fons hi ha un segon pati cobert del 1919, sostingut per arcs rebaixats d'obra, suportats per columnes.
A la façana principal del carrer del Pi hi ha diverses finestres de mides i distribució irregular, entre les quals hi ha balcons amb baranes de ferro forjat i llosanes de rajoles. Arran de la reforma de 1992-1994, hi va quedar al descobert una finestrella gòtica.
A la capella de Santa Joaquima de Vedruna (antigament de Sant Joan Baptista i Sant Joan Evangelista) de la basílica del Pi hi ha la tomba de Jeroni i Bernardí de Torres, de principis del segle xvii, amb l'escut quarterat del llinatge, al qual també pertanyien dos dels tres pavesos del segle xiv que se'n conserven al tresor.

## Referències

* 1 2 3 4 5 «Antiga casa medieval». Catàleg de Patrimoni. Ajuntament de Barcelona.
* ↑ Miró i Alaix i Cebrià i Escuer, 1993, p. 11.
* 1 2 3 «Capella de Santa Joaquima de Vedruna». Basílica del Pi. Parròquia de Santa Maria del Pi i de Sant Jaume.
* ↑ «Gertrudis de TORRES y BELLAFILLA». geneanet. Martín Rodríguez.
* ↑ Molas i Ribalta, 1999, p. 17.
* ↑ «[Gertrudis de TORRES y BELLAFILLA Pere de FIVALLER y de POL]». geneanet. Martín Rodríguez.
* ↑ «Carlos de FIVALLER y TORRES». geneanet. Martín Rodríguez.
* ↑ «Carles de Fiveller de Clasquerí i de Torres». Gran Enciclopèdia Catalana. Barcelona: Grup Enciclopèdia Catalana.
* ↑ Miró i Alaix i Cebrià i Escuer, 1993, p. 11-12.
* ↑ «Juan de FIVALLER DE CLASQUERI RUBI y TORRES». geneanet. Martín Rodríguez.
* ↑ «Joan de Fivaller i Rubi. Pi. Tancar obertures, treure la sortida de la teulada i fer-hi una cornisa». C.XIV Obreria C-18/1778-188. AHCB, 16-09-1778.
* ↑ «Juan de Fivaller i Rubí. Pi. Casa. Afegir un pis, obrir i variar finestres i balcons. Planta baixa més tres pisos». C.XIV Obreria C-39/1785-216. AMCB, 29-10-1785.
* ↑ «María Antonia de BRU y DESCATLLAR». geneanet. Martín Rodríguez.
* ↑ Molas i Ribalta, 1999, p. 27.
* 1 2 3 Miró i Alaix i Cebrià i Escuer, 1993, p. 12.
* 1 2 «Significado del apellido TORRES I DE SACOSTA, JOAN DE». Libro de armoria.

## Vegeu també

* Casa Pol (Teià)
* Palau Fivaller
* Torre Tavernera

## Bibliografia

* Miró i Alaix, Núria; Cebrià i Escuer, Artur. Intervenció Arqueológica al carrer del Pi núm 11 de Barcelona (Barcelonès). Secció d'Arqueologia Urbana. Institut de Cultura de Barcelona, 1993.
* Molas i Ribalta, Pere. Comte de Darnius, Marquès de Villel, Ducs d'Almenara Alta. Reial Acadèmia de Bones Lletres de Barcelona, 1999.

## Enllaços externs

* «Palau Torres». Pobles de Catalunya. Guia del Patrimoni Històric i Artístic dels municipis catalans. Fundació per a la Difusió del Patrimoni Monumental Català.